Is-saltna ta' Aħaż Għoxrin sena kellu Aħaż meta beda jsaltan, u dam isaltan sittax-il sena f'Ġerusalemm; u ma għamilx is-sewwa f'għajnejn il-Mulej, bħalma kien għamel David missieru. U qabad it-triq tas-slaten ta' Iżrael, u saħansitra għamel xbihat imdewba lill-Bagħlim. U kien jaħraq l-inċens fil-wied ta' Benħinnom, u kien jgħaddi lil uliedu min-nar skont id-drawwa kerha tal-ġnus, li l-Mulej kien keċċiehom minn quddiem ulied Iżrael. U offra sagrifiċċji u ħaraq l-inċens fuq l-għoljiet u l-għaqbiet , u taħt kull siġra tħaddar. Imma l-Mulej Alla tiegħu rħieh f'id is-sultan ta' Aram; kissruh u ħadulu ħafna priġunieri u ħaduhom Damasku. Kien mitluq ukoll f'idejn is-sultan ta' Iżrael, u dan tah xebgħa kbira. F'jum wieħed Pekaħ bin Remalija qatel mija u għoxrin elf ruħ f'Ġuda, ilkoll nies ta' ħila, għax kienu telqu l-Mulej, Alla ta' missirijiethom. U Żikri, bniedem qalbieni minn Efrajm, qatel lil Magħxija bin is-sultan, u lil Għażrikam, l-inkarigat mill-palazz, u lil Elkana, it-tieni wara s-sultan. U wlied Iżrael ħadu mitejn elf ruħ priġunier minn ħuthom, nisa, subien u bniet, u ħadulhom ukoll priża kbira, u ġiebu din il-priża f'Samarija. Hemm kien hemm profeta tal-Mulej, jismu Għoded, u ħareġ jiltaqa' mal-eżerċtu li kien wasal Samarija u qalilhom: "Araw, minħabba s-saħta tiegħu kontra Ġuda rħiehom f'idejkom il-Mulej, Alla ta' missirijietkom, u intom qtiltuhom b'qilla li waslet sas-sema. U issa intom ħsibtu biex tagħmlu lsiera tagħkom, irġiel u nisa, lil ulied Ġuda u Ġerusalemm. Jaqaw ma għandkomx intom ukoll dnubiet kontra l-Mulej, Alla tagħkom? Issa isimgħu minni, u ibagħtu lura l-priġunieri li intom qbadtu minn fost ħutkom, għax is-saħna tal-korla tal-Mulej hi fuqkom." U qamu xi nies minn fost il-kapijiet ta' wlied Efrajm: Għażarija bin Ġoħanan, Barakija bin Mesillemot, Ħeżekija bin Sallum, u Għamaxa bin Ħadlaj għal dawk li kienu ġejjin mill-gwerra u qalulhom: "La ddaħħlux hawn il-priġunieri, għax nitgħabbew bid-dnub kontra l-Mulej. Intom qegħdin tfittxu biex iżżidu fuq ħtijietna u fuq dnubietna, meta dnubna diġà kbir biżżejjed u diġà hemm fuqna s-saħna tal-korla kontra Iżrael." Imbagħad il-gwerriera telqu l-priġunieri u l-priża quddiem il-kapijiet u l-ġemgħa kollha. U qamu n-nies li kienu msejħin b'isimhom u għamlu l-qalb lill-priġunieri, u libbsu lill-għarwenin bl-ilbies tal-priża, libbsuhom u xiddewlhom il-qrieq; temgħuhom u sqewhom u dilkuhom: u 'l dawk kollha li ma kinux jifilħu għabbewhom fuq il-ħmir u ħaduhom lejn Ġeriko, il-belt tat-tamar, ħdejn ħuthom, u mbagħad reġgħu lura lejn is-Samarija. It-telf u l-mewt ta' Aħaż Dak iż-żmien is-sultan Aħaż bagħat għand is-sultan tal-Assirja biex jgħinu. U l-Edumin ukoll ġew u ħabtu għal Ġuda u ħadu l-priġunieri. U l-Filistin għamlu ħerba mill-ibliet tas-Sefela u n-Negeb ta' Ġuda, u ħatfu f'idejhom lil Betxemex u Ajjalon, 'l Gederot, 'l Xoku bl-irħula tagħha, u 'l Timna bl-irħula tagħha u 'l Gimżu bl-irħula tagħha, u baqgħu fihom. Għax il-Mulej ġieb fix-xejn lil Ġuda minħabba Aħaż, sultan ta' Iżrael, għax ħalla 'l Ġuda jagħmlu li jridu, u mexa ta' infidil mal-Mulej. U ġie għalih Tiglat-pileser, sultan tal-Assirja; imma minflok għenu, aktar għakksu. Għalkemm Aħaż neżża' t-tempju tal-Mulej u l-palazz tas-sultan u tal-prinċpijiet, u ta kollox lis-sultan tal-Assirja, minnu ma kellu ebda għajnuna. Madankollu mqar fi żmien l-għaks baqa' infidil lejn il-Mulej, hu, is-sultan Aħaż. Kien joffri s-sagrifiċċji lill-allat ta' Damasku, ta' dawk li kienu ħarbtuh, għax kien jgħid: "L-allat tas-slaten ta' Aram, lil dawn kienu jgħinuhom, għalhekk jien noffrilhom is-sagrifiċċji, ħalli jgħinuni." Imma huma kienu l-qerda tiegħu u ta' Iżrael kollu. U Aħaż ġabar it-tagħmir kollu tat-tempju ta' Alla, u għamel bċejjeċ it-tagħmir tat-tempju ta' Alla, u sakkar il-bibien tat-tempju tal-Mulej, u għamel artali f'kull rokna ta' Ġerusalemm. U bena santwarji f'kull belt ta' Ġuda biex jaħarqu fuqhom l-inċens lil allat oħra, u hekk kompla saħħan il-korla tal-Mulej, Alla ta' missirijietu. Il-bqija tal-ġrajja tiegħu u l-imġiba tiegħu kollha, mill-bidu sal-aħħar, huma miktuba fi Ktieb is-Slaten ta' Ġuda u Iżrael. U Aħaż strieħ ma' missirijietu, u difnuh fil-belt f'Ġerusalemm, imma ma ħaduhx fl-oqbra tas-slaten ta' Iżrael; u daħal isaltan floku Ħeżekija, ibnu.